**RAPORT PRIVIND SITUAŢIA HIDROMETEOROLOGICĂ**

**ŞI A CALITAŢII MEDIULUI**

**în intervalul 31.01.2024, ora 08.00 – 01.02.2024, ora 08.00**

#### **I. SITUAŢIA HIDROMETEOROLOGICĂ**

**1. Situaţia și prognoza hidrologică pe râurile interioare și Dunăre, din 01.02.2024, ora 08.00**

**RÂURI:**

**Debitele au fost, în general, staționare,** exceptând râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega Veche, Bega, Timiș, Bârzava, Moravița, Caraș, Nera, Cerna, unde au fost în scădere.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Crasna, Barcău, Crișuri, Mureș, Bega, Timiș, Bârzava, Caraș, Nera, Putna, Bistrița, bazinele superioare ale Jiului, Oltului și cursul superior al Prutului. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Vedea, Tazlău, Bârlad, afluenții Prutului, unii afluenți din bazinele inferioare ale Jiului, Oltului, Argeșului și pe unele râuri din Dobrogea.

Formațiunile de gheață (gheață la maluri, pod de gheață, năboi, sloiuri), existente pe majoritatea râurilor, s-au menținut fără modificări importante.

Se situează peste **COTELE DE ATENȚIE** râul Crasna la stațiile hidrometrice Domănești (400+25)-jud. SM şi Berveni (490+2)-jud. SM (sector îndiguit).

**Debitele vor fi, în general, staționare,** exceptând râurile din bazinele hidrografice: Vişeu, Iza, Tur, Someş, Crasna, Barcău, Crişuri, Mureş, Bega Veche, Bega, Timiş, Bârzava, Moravița, unde vor fi în scădere.

Sunt posibile creșteri de niveluri și debite pe unele râuri mici din vestul țării, datorită precipitațiilor prognozate.

Formațiunile de gheață (gheață la maluri, pod de gheață, năboi, sloiuri), existente pe majoritatea râurilor, se vor menține fără modificări importante.

Se va menține peste **COTELE DE ATENȚIE** cursul inferior al râului Crasna sector îndiguit.

**DUNARE:**

**Debitul la intrarea în țar****ă (secțiunea Baziaș) în** **intervalul 31.01.2024 – 01.02.2024** **a fost în creștere, având valoarea de** **7500 m3/s,** peste media multianuală a lunii **februarie (5300 m3/s).**

În aval de Porţile de Fier debitele vor fi în creștere la Gruia și pe sectorul Zimnicea – Cernavodă și în scădere pe sectoarele Calafat – Tr. Măgurele și Hârșova – Tulcea.

**Debitul la intrarea în** **țară (secțiunea Baziaș) va fi în staționar (7500 m3/s).**

În aval de Porţile de Fier, debitele vor fi în scădere pe sectorul Gruia – Giurgiu, în creștere pe sectorul Oltenița – Vadu Oii și relativ staționare pe sectorul Brăila - Tulcea.

***Se situează în faza I de apărare următoarele sectoare de dig:***

- Letea, R3, R4, Sf. Gheorghe, Tudor Vladimirescu (din administrarea ANAR); Chilia Veche, Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 31.01.2024, ora 08.00 – 01.02.2024, ora 08.00**

**În ţara,** vremea a fost frumoasă, valorile termice diurne s-au situat peste normele datei, cu precădere în zonele montane și submontane (cu abateri pozitive de până la 8...12 grade), iar dimineața și noaptea temperaturile au fost în general apropiate de cele climatologic specifice perioadei; excepție au făcut depresiunile din estul și sud-estul Transilvaniei și zone restrânse din Moldova unde dimineața și noaptea vremea a fost rece, pe alocuri geroasă, iar în condiții de ceață persistentă temperaturile diurne au rămas scăzute. Pe timpul zilei, cerul a fost senin în toată țara, iar începând de seara a devenit variabil în jumătatea de nord-vest. Vântul a suflat slab și moderat. Este strat de zăpadă la munte și aseară la ora 20 măsura -în platformele stațiilor meteorologice- până la 120 cm în Munții Făgăraș și 113 cm în Munții Călimani, pe alocuri în Transilvania și Moldova (până la 13...14 cm) și în Maramureș (până la 7 cm). Temperaturile maxime s-au încadrat între -4 grade la Joseni și 12 grade la Pătârlagele, iar la ora 6 valorile termice erau cuprinse între - 17 grade la Întorsura Buzăului și 3 grade la Cotnari. Dimineața și noaptea, pe arii restrânse a fost ceață.

Observație: au fost emise 6 atenționări cod galben pentru fenomene meteorologice periculoase imediate.

**La Bucureşti,** vremea a fost frumoasă, iar valorile termice diurne, mai ridicate decât în ziua precedentă, s-au situat cu 5...6 grade peste norma climatologică a datei. Cerul a fost mai mult senin, iar vântul a suflat slab până la moderat. Temperatura maximă a fost de 7 grade la Filaret și Afumați și 8 grade la stația meteo Băneasa; la ora 6 se înregistrau - 6 grade în Băneasa, - 4 grade la Afumați și -3 grade la Filaret.

**3. Prognoza meteorologică în intervalul 01.02.2024, ora 08.00 – 02.02.2024, ora 08.00**

**În ţara,** valorile termice vor fi mai ridicate decât în mod obișnuit la această dată, astfel încât maximele vor fi cuprinse în general între 4 și 14 grade, iar minimele se vor încadra între -7 și 3 grade. Cerul se va înnora treptat, la început în Banat, Crișana, Maramureș și Transilvania, apoi și în restul regiunilor, iar temporar, începând cu orele serii vor fi precipitații slabe. La munte va ninge, în Maramureș și în Transilvania vor predomina ninsorile, iar Moldova și în Oltenia, izolat vor fi ploi și trecător lapoviță. Izolat vor fi condiții de polei. Vântul va sufla slab și moderat, cu intensificări temporare la munte, în special la altitudini mari, iar noaptea local în Moldova și în sud-vestul Olteniei. Dimineața pe alocuri va fi ceață.

**La Bucureşti,** vremea va fi în general frumoasă și va continua să se încălzească ușor, urmând astfel a se înregistra valori diurne cu mult mai mari decât cele normale datei. Cerul, mai mult senin ziua, se va înnora treptat din a doua parte a intervalului, însă probabilitatea pentru precipitații slabe va fi redusă. Vântul va sufla slab și moderat. Temperatura maximă se va situa în jurul valorii de 10 grade, iar cea minimă va fi de -3...-2 grade.

**4. Buletin nivometeorologic pentru perioada 31.01.2024 ora 20 - 01.02.2024 ora 20.**

**Masivul Făgăraș:** **RISC ÎNSEMNAT (3)**

**La peste 1800 m**: Stratul de zăpadă s-a umezit şi tasat uşor pe fondul insolaţiei şi a temperaturilor apropiate de 0 grade Celsius. În partea superioară a stratului regăsim stratul cu rezistență redusă, acumulat în urmă cu câteva zile și care măsoară pe alocuri 25-30 cm, depus peste un strat mai vechi, parțial stabilizat, În zona crestelor se mențin plăcile de vânt cu rezistenţă scăzută, formate de vântul intens din zilele precedente îndeosebi pe versanții estici și sudici. În profunzime rezistenţa stratului este în creștere, fiind intercalate mai multe cruste de gheaţă. În zonele adăpostite sunt prezente în continuare depozite şi troiene de zăpadă însemnate. În special la supraîncărcări, dar izolat și în mod spontan după-amiaza, pe pantele suficient de înclinate, stratul instabil de la suprafață compus din primii 25-30 cm se poate disloca și poate angrena în anumite situații și stratul subiacent de dimensiuni mai reduse, ducând la declanșarea de avalanșe de dimensiuni medii sau chiar mari. Riscul va fi însemnat (3).

**Sub 1800 m**, stratul de zăpadă este ușor umezit, iar în special pe versanții nordici, unde s-a acumulat mai multă zăpadă, se întâlnește local un strat cu rezistență mai redusă în primii 20 cm. Pe anumite pante înclinate, în special de la altitudini de 1500-1800 m, mai ales la supraîncărcări, stratul parțial instabil din partea superioară poate aluneca peste cel compact şi mai stabil din adâncime, favorizând astfel declanșarea unor avalanșe de dimensiuni mici și cu totul izolat medii, riscul fiind moderat (2).

**Munţii Rodnei, Călimani-Bistriţei:** **RISC ÎNSEMNAT (3)**

**La peste 1800 m**, stratul de zăpadă prezintă în continuare o zonă cu rezistență mai redusă în primii 15-30 cm din partea superioară, parțial acumulați în ultima săptămână, în profunzime stratul fiind înghețat și compact, având în interior multiple cruste de gheață. În zonele adăpostite sunt troiene şi acumulări mai însemnate, iar în zona crestelor plăci de vânt. Pe pantele suficient de înclinate, stratul de la suprafaţă cu rezistență redusă va putea aluneca peste cel vechi, ducând la declanșarea unor avalanșe de dimensiuni medii, riscul fiind prezent mai ales la supraîncărcări. Riscul declanșării avalanșelor va fi însemnat(3).

Stratul de zăpadă este umezit **la altitudini mai mici de 1800 m**, iar scăderea temperaturilor va duce la consolidarea lui. La suprafață se întâlnește pe alocuri un strat de zăpadă, cu rezistență local redusă în primii 10-15 cm, care pot fi dislocați la supraîncărcări, pe pantele mai înclinate. Vor fi condiţii de declanșare a unor avalanșe de dimensiuni mici și izolat medii, riscul fiind moderat(2).

**Munţii Bucegi:** **RISC ÎNSEMNAT (3)**

**La peste 1800 m**: În partea superioară a stratului de zăpadă se menține stratul mai instabil, ce depășește local 15-20 cm, acumulat în special pe versanții nordici și depus peste un strat preexistent, cu rezistenţă şi stabilitate relativ reduse. Se regăsesc în continuare plăcile de vânt din apropierea crestelor, mai ales pe versanții estici și sudici, precum și unele depozite în zonele adăpostite. În profunzime, stratul mai vechi este în general înghețat şi compact. În aceste condiții, stratul instabil de la suprafață, care depășește pe alocuri 30-35 cm, poate aluneca peste cel vechi în special la supraîncărcări, dar izolat și în mod spontan pe pantele mai înclinate, favorizând declanșarea unor avalanșe de dimensiuni medii și izolat mari. Riscul este însemnat (3).

**Sub 1800 m**, Pe fondul insolaţiei şi a temperaturilor pozitive înregistrate, stratul este ușor umezit, parțial instabil în primii 15 cm de la suprafaţă pe anumite văi cu acumulări. Pe pantele înclinate, în special de la altitudini de 1500-1800 m, la supraîncărcări, stratul mai instabil din partea superioară a stratului va putea aluneca peste cel mai vechi şi compactat din profunzime. Vor fi condiții pentru declanșarea unor avalanșe de dimensiuni mici și cu totul izolat medii, riscul fiind moderat (2). Răcirea vremii va aduce o ușoară stabilizare a stratului.

**Munţii Parâng-Sureanu:** **RISC ÎNSEMNAT (3)**

**Peste 1800 m**: În partea superioară a stratului regăsim 20-30 cm de zăpadă recentă, depusă peste un strat mai vechi, parțial stabilizat. În profunzime stratul este stabilizat. Pe pantele suficient de înclinate sau în zonele adăpostite, unde sunt depozite mai mari de zăpadă, se pot declanșa avalanșe de dimensiuni medii, prin alunecarea stratului insuficient stabilizat de la suprafață sau prin ruperea plăcilor de vânt din zona crestelor, riscul fiind amplificat la supraîncărcări. Riscul declanșării avalanșelor va fi însemnat (3).

**La altitudini mai mici de 1800 m**: stratul de zăpadă este umezit și mai redus, dar între 1500 și 1800 m sunt văi unde zăpada este acumulată în unele depozite mai mari. Scăderea temperaturilor va aduce o ușoară stabilizare a stratului, dar la supraîncărcări, pe pantele mai înclinate, sunt condiții pentru declanșarea unor avalanșe de dimensiuni mici și izolat medii, riscul fiind moderat(2).

**Munţii Țarcu-Godeanu:** **RISC ÎNSEMNAT (3)**

**La peste 1800 m**: Stratul de zăpadă are încă dimensiuni importante, zăpada recent depusă depășind pe alocuri 30-35 cm, iar stratul cu rezistență scăzută ce ar putea fi destabilizat sub acțiunea unor supraîncărcări poate atinge în unele zone 30-45 cm, prin angrenarea inclusiv a unor straturi preexistente. În zonele înalte, spre creste, se mențin plăcile de vânt, iar în zonele adăpostite sunt troiene şi depozite mari de zăpadă. În special la supraîncărcări, vor fi condiții pentru declanșarea unor avalanșe de dimensiuni medii și izolat mari. Riscul declanșării avalanșelor se menține însemnat (3).

**La altitudini mai mici de 1800 m**, stratul de zăpadă este ușor umezit și pe alocuri consistent, zăpada recent depusă depășind pe alocuri 20-25 cm. În special între 1500 și 1800 m sunt văi cu acumulări mai importante de zăpadă. Sub acțiunea unor supraîncărcări, stratul mai puțin stabil din partea superioară poate aluneca peste cel vechi și relativ înghețat, ducând la declanșarea unor avalanșe de dimensiuni medii, riscul declanșării acestora fiind mai accentuat după-amiaza şi la supraîncărcări - risc însemnat(3).

**Masivul Ceahlău:** **RISC REDUS (1)**

Stratul de zăpadă s-a stabilizat ușor și prezintă în continuare un strat cu rezistență mai mică în primii 10 cm, strat acumulat la ultimele ninsori și ușor umezit sub acțiunea insolației și a temperaturilor ce au depășit 0 grade Celsius, depus peste cel vechi care este compact și înghețat. Răcirea vremii va duce la consolidarea suplimentară a stratului. Pe văile cu acumulări mai mari de zăpadă, la supraîncărcări mari și în special după-amiaza, se pot declanșa avalanșe mici, riscul fiind redus (1).

**Masivul Vlădeasa:** **RISC MODERAT (2)**

Zăpada prezintă în continuare un strat cu rezistență mai redusă în partea superioară, în primii 15-20 cm, strat ușor umezit pe fondul temperaturilor pozitive și a insolației, depus peste stratul compactat mai vechi.

Răcirea vremii va duce la consolidarea treptată a stratului de zăpadă. În zonele adăpostite și pe versanții vestici sunt depozite local mai însemnate. Stratul parțial instabil din partea superioară poate aluneca peste cel vechi și înghețat, în special la supraîncărcări şi după-amiaza, ducând la declanșarea unor avalanșe mici și izolat medii, riscul fiind moderat(2).

**Prognoza vremii în intervalul 31.01.2024 ora 20 - 01.02.2024 ora 20:**

Vremea se va răci, dar se va menține în general frumoasă mâine în prima parte a zilei. Cerul va fi variabil, cu înnorări mâine după orele amiezii și seara în masivele vestice și nordice, unde vor fi și condiții de ninsori slabe. Vântul va sufla slab la moderat, cu intensificări temporare în zonele înalte începând de mâine după-amiaza și mai ales mâine seară, ce vor depăși 60-70 km/h pe creste. Stratul de zăpadă va continua să scadă ușor, prin tasare, mai ales sub 1500 metri.

**Temperaturi prognozate în intervalul: 31.01.2024 ora 20 - 01.02.2024 ora 20:**

**Peste 1800 m: temperaturi minime**: -10…-5 grade

 **temperaturi maxime**: -4….0 grade

**Sub 1800 m: temperaturi minime**: -8…-3 grade

 **temperaturi maxime**: -1….4 grade

**Vânt la peste 2000 m:** din sector nord-vestic cu viteze în creștere treptată mâine după-masă și seara, până la 70 km/h.

**Izoterma de 0 grade**: în scădere de la 2200-2400 m la 700-1600 m, cu valorile cele mai scăzute în Carpații Orientali.

###### **II. CALITATEA APELOR**

2.1. Pe fluviul Dunarea

Nu au fost semnalate evenimente deosebite.

2.2. Pe râurile interioare

Nu au fost semnalate evenimente deosebite.

2.3. Pe Marea Neagra

Nu au fost semnalate evenimente deosebite.

###### **III. CALITATEA MEDIULUI**

**3.1. În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate în cadrul Reţelei Naţionale de Monitorizare, **s-au înregistrat depăşiri ale mediei zilnice de 50 µg/m3 pentru PM10** (pulberi în suspensie cu diametrul sub 10 microni), în data de 30.01.2024, **la staţiile cu indicativele BV-6,IS-1Mobil,IS-5,IS-2,CJ-5,CT-7.**

**3.2. În domeniul solului şi vegetaţiei**

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.

**3.3. În domeniul supravegherii radioactivităţii mediului**

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

**3.4. În municipiul Bucureşti**

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**